Novotný, Viliam, poslanec NR SR (2013-10-24):
Ďakujem pekne, pán minister, ja nebudem hovoriť dlho, ale musím zareagovať na to, čo tu povedala pani ministerka Zvolenská, aj na to, čo povedali niektorí kolegovia v rámci faktických poznámok. Chcem povedať, že pani ministerka opakovane povedala, že tu dochádza k účelovému a klamlivému prepojeniu medzi tragickou nehodou a zlyhaním ministerstva zdravotníctva a toto účelové a klamlivé prepojenie sme údajne skonštruovali s pánom poslancom Uhliarikom. Chcem len povedať, že toto účelové a klamlivé prepojenie sme neskonštruovali. Toto prepojenie vzniklo automaticky 13. septembra a odvtedy vo verejnosti existuje a všetci o ňom v tejto súvislosti hovoria. A nebudem vás zabávať čítaním mediálnych informácií. Rád by som ale povedal, že keď som požiadal pani ministerku o správu, požiadal som ju na výbore pre zdravotníctvo, o správu o okolnostiach poskytnutia prvej pomoci 39-ročnej žene, ktorá utrpela ťažké poranenia. A potom som ju požiadal o druhú správu, o výberovom konaní na vrtuľníkovú záchrannú zdravotnú službu. Ktorí ste na výbore, veľmi dobre to viete. Tú prvú správu mi kolegovia zo SMER-u schválili, tú druhú nie. Keď sme išli na prieskum na ministerstvo zdravotníctva, zaoberali sme sa len výberovým konaním na povolenia na vrtuľníkovú záchrannú zdravotnú službu. Ničím iným. Keď som prišiel na predposledný výbor pre zdravotníctvo, chcel som navrhnúť uznesenie, aby sme uzavreli poslanecký prieskum. Pretože, čo sa týka záverov správy, tak ako pani ministerka Zvolenská, aj ja som sa obrátil na Úrad pre dohľad nad zdravotnou starostlivosťou, môžem vám prečítať aj odpoveď, ktorú som dostal od pani predsedníčky Úradu pre dohľad nad zdravotnou starostlivosťou, že mi nevie poskytnúť žiadne informácie do konečného prešetrenia celej situácie. Čiže tieto dve veci som považoval za oddelené v danej chvíli, len ten problém nastal, že keď som na výbore chcel uzavrieť poslanecký prieskum, vaši kolegovia zo SMER-u mi povedali, že počkajme na výsledky Úradu pre dohľad. To povedala v tejto chvíli dnes aj pani ministerka. Načo čaká na výsledky Úradu pre dohľad? Tak len nato, lebo tieto dve veci logicky súvisia potom. Veď SMER to spája, dámy a páni. Veď to treba potom oddeliť od seba a majme jednu schôdzu k výberovému konaniu a majme druhú schôdzu k správe o okolnostiach poskytnutia prvej pomoci. Súhlasím s rečníkom, ktorý povedal, že nie to spôsobilo smrť tejto mladej ženy, že nepriletel záchranársky vrtuľník. Nie. Ťažké poranenie hrudníka spôsobilo smrť tejto mladej ženy s veľkou pravdepodobnosťou, veď uvidíme, čo napíše Úrad pre dohľad nad zdravotnou starostlivosťou. To je jasné. Faktom ale je, že keď k nej bol privolaný vrtuľník, žiadny nebol k dispozícii. A to spôsobilo zlyhanie ministerstva zdravotníctva, ktoré zanedbalo svoje povinnosti a tým ohrozilo životy a zdravie ľudí! Tá žena nedostala šancu. (Rečník prstom zaťukal na rečnícky pult.) Ja nebudem špekulovať o tom, či mohla, alebo nemohla žiť, ak by bola včas prišla k adekvátnej pomoci v špecializovanej nemocnici v Národnom ústave srdcových chorôb. Som chirurg, viem, ako je to mnohokrát, keď bojujeme o ľudský život. Veľmi dobre to viem zo svojej praxe. Ale faktom je, že záchranný systém je tu preto, aby ste dostali šancu, aby, keď bude najhoršie, vám poskytol čo najúčinnejšiu pomoc. A to sa v tejto chvíli nestalo a z toho viníme ministerstvo zdravotníctva a zlyhanie ministerstva zdravotníctva. Pani ministerka nám prečítala, pardon, pustila záznam z krajského operačného strediska o 15.09 aj o 15.23. Škoda, že nám nepustila záznam o 16.55 aj 17 sekúnd. Ja z neho viem prečítať len to, čo napísala pani ministerka do správy, ktorú doniesla na výbor pre zdravotníctvo. „16.55:17 hod. primár OaNFNsP Skalica žiada transport pacientky do Národného ústavu srdcových a cievnych chorôb v Bratislave. Primár už pri žiadosti o transport vrtuľníkovou záchrannou zdravotnou službou konštatuje“, nebudem čítať diagnózy, „ťažký stav pacienta. V tom čase zasahuje Vrtuľníková záchranná zdravotná služba Nitra pri prevoze pacienta do Kardiocentra v Nitre. Primár po dohode s operátorom krajského operačného strediska volí transport pozemnou ambulanciou Záchrannej zdravotnej služby, ktorá je k dispozícii priamo v areáli Fakultnej nemocnici s poliklinikou Skalica.“ Kde bol vrtuľník o 16.55 a 17 sekúnd? O Žiline sa tu nepíše nič. Nitriansky vrtuľník zasahoval niekde vo svojom operačnom území a nebol k dispozícii. A môžme ďalej špekulovať, či napríklad mohol letieť vrtuľník z Banskej Bystrice alebo z Popradu. Kľudne, verte tomu, že možno by doletel. Faktom je, že celé západné Slovensko, jeden a pol milióna obyvateľov Trenčína, Bratislavy, Nitry a Trnavy nechalo ministerstvo zdravotníctva 5 dní na jednom vrtuľníku v Nitre. (Rečník zaťukal na rečnícky pult.) To je v poriadku?! Nič sa nestalo? Všetko je O.K.? Ste s tým spokojní? Ja nie. Ja nie! Pani ministerka, to, čo ste potom predviedli o úspechoch vášho ministerstva za jeden a pol roka, nemôžem ináč hodnotiť, len ako odpútavanie pozornosti. Preto som aj s kolegom Uhliarikom chcel byť veľmi exaktný v odôvodnení návrhu na vyslovenie nedôvery, pretože sme chceli uviesť všetky reálne fakty. (Rečník zaťukal na rečnícky pult.) Ja by som vedel tiež špekulovať a povedať niektoré veľmi zaujímavé súvislosti v špekulatívnej rovine, budem sa držať len tých faktov, ktoré sú známe, ktoré boli v správe, ktoré predložila pani ministerka a ktoré sme zistili na poslaneckom prieskume a predložila nám to vo forme správy výberová komisia. Žiadne iné údaje, časové, používať nebudem, dámy a páni. Pani ministerka, neodpútavajte tu pozornosť od problému, od zlyhania ministerstva zdravotníctva, ktoré vediete, a nevypočítavajte tu svoje úspechy. Chcem sa venovať faktom a na záver poviem už len toľko, že ten, kto tu jediný začal niečo s niečím účelovo spájať, bola pani ministerka zdravotníctva. Keď účelovo spojila túto mimoriadnu schôdzu s voľbami do vyšších územných celkov. Pani ministerka, táto schôdza nesúvisí s voľbami do vyšších územných celkov, ale súvisí so zlyhaním ministerstva zdravotníctva, ktoré vediete! A na záver chcem povedať kolegom, ktorí prejavili malý citový poryv vo vzťahu k rodine, v ktorej sa stala tragédia. Ja som úprimnú sústrasť tejto rodine vyjadril 17. septembra, dámy a páni, a sľúbil som verejne v médiách, že túto kauzu nedovolím zamiesť pod koberec. (Rečník zaťukal na rečnícky pult.) Áno, budú aj orgány činné v trestnom konaní, uisťujem vás, ale najprv musíme vyvodzovať politickú zodpovednosť voči pani ministerke, lebo ona nesie zodpovednosť za zlyhanie ministerstva zdravotníctva, ktoré ohrozilo životy a zdravie ľudí, ona nesie zodpovednosť za to, že výberová komisia spackala výberové konanie. A keď 39-ročná žena bojovala o život a potrebovala záchranársky vrtuľník, práve nebol k dispozícii. Ďakujem pekne. (Potlesk.)